Dreiht weer de Film an verschedene Steden. De In- un Utloopszenen sünd in La Rochelle an de franzööschen Atlantikküst dreiht worrn, wietere Butenszenen weern op’n Boddensee oder in de Noordsee (Stormszenen) maakt. All Binnen- un Ünnerwaterszenen sünd in de Studios vun Bavaria Film dreiht worrn. Dorför is dat Binnere vun U 96 as in’t Original naboet worrn. De Binnenkuklisse kann in de Bavaria Filmstadt besichtigt warrn.